1Yesu akwata omuhanda agenda omw'Ibanga ly'Emizeituni. 2Bwankya karai agaruka Rwensinga; abantu bona bamuhurulira, ashuntama abeegesa. 3Abeegesa b'Amateka n'Abafarisayo baleta omukazi ayabaire akwetwe nasiyana, bamwemeleza omugati y'abantu 4bagambira Yesu bati, «Mwegesa, omukazi ogu yakwatwa nasiyana. 5Omuntu nk'ogu omu Mateka ga Musa tusaine kumuteza amabare. Iwe nomugambahoki?» 6Ekyo bakakigamba nibamulenga, baije babone eky'okumutoijera. Yesu ainama abanza kuhandikisa orukumu omw'itaka. 7Kabamubalize bakazigilira, ainuguka abagambira ati, «Okwo muli araba ataina bufu abe wa mbere kumuteza amabare.» 8Ashuba ainama ahandikisa orukumu omw'itaka. 9Orwo bahuliire ekyo yabahorora bakwata omuhanda bagenda, barugaho buli muntu wenkai, kubandiza aha mukuru kushaaga bona, Yesu asigara n'omukazi amwemeleire omu maisho. 10Yesu ainuguka aleba, amugambira ati, «Iwe mukazi, balihai abalikukutoijera? Taliho n'omoi ayakuramura?» 11Omukazi agamba ati, «Taliho n'omoi Mukama wange.» Na Yesu agamba ati, «Nanye tindikukuramura. Iroko otalifakara rundi.»] 12Yesu ashuba agambira Abafarisayo ati, «N'inye mushana gw'ensi. Ampondera taraba mu mwilima, mara aligira omushana gw'oburora.» 13Nirwo Abafarisayo bamugambire bati, «Noyejulira iwe wenene; eby'olikwejulira tibya mazima.» 14Yesu ahorora ati, «N'orwo ndaba ntalikwejulira, ebyo ndikugamba by'amazima, enshonga nimanya mbali narugire na mbali ndikugya. Kyonkai inywe timulikumanya mbali narugire, na mbali ndikugya timulikuhamanya. 15Nimuramura emiramulire ey'abantu, kyonkai inye tindikuramura n'omoi. 16Kandi n'orwo nakuramura, eiramu lyange ly'amazima, kuba t'inye nyenkai ndikuramura. Nindamura nyemire na Tata ayantumire. 17Kikahandikwa omu Mateka ganyu okwo obujulizi bw'abantu babili buba bw'amazima. 18Inye nyenene n'inyejulira, kandi na Tata ayantumire nanjulira.» 19Aha rw'ekyo bamugambira bati, «Sho alihai?» Yesu ahorora ati, «Inye timulikummanya, na Tata timulikumumanya. Kuba nimummanya, na Tata mwakumumanyire.» 20Ebigambo ebi Yesu akabigambira Rwensinga omu kiyumba ky'amasanduku g'ebihongo. 21Abafarisayo abo Yesu ashuba abagambira ati, «Ninyija kugenda, mulimpiga mushube mugwe omu mafu ganyu. Mbali ndikugya timwina kugyayo.» 22Aho Abayahudi bati, «Isi naija kweita, orwo alikugamba ati, ‹Mbali ndikugya timwina kwijayo?› » 23Yesu abagambira ati, «Inywe muli b'omu nsi, inye ndi w'omw'iguru. Muli b'ensi egi, inye tindi wa nsi egi. 24Nabagambira okwo muligwa omu mafu ganyu, mara muligagwamukwo kamutaikiliize okwo n'inye asingiire.» 25Bamubaza bati, «Oli ohai?» Yesu abagambira ati, «Nibyo nkabagambira kwema aha mbandizo. 26Nyinai eby'okubagambaho bingi n'eby'okubaramura. Kyonkai ayantumire w'amazima, mara n'ensi ningigambira ebyo nahuliire ahali wenene.» 27Tibashobokeirwe okwo alikubagambira Ishe. 28Nikwo Yesu kugamba ati, «Kamuramara kuhanika Omwana w'Omuntu, muramanya okwo n'inye asingiire, mumanye okwo ntalikwekolera byange, shana okugamba ebyo Tata yanyegesize. 29Mara wenene ayantumire tuli hamoi, tannagirane, aha rw'okuba buli kaanya ninkora ebilikumushemelera.» 30Bangi abahuliire Yesu nagamba ebyo, bamwikiliza. 31Yesu agambira Abayahudi ababaire bamwikiliize ati, «Kamuraikara mukwete ebigambo byange, muraba muli begesibwa bangekwo, 32kandi muramanya amazima, mara amazima ago garabaha obwegeleere.» 33Bonene bamuhorora bati, «Ichwe tuba baana ba Aburahamu, titukabaga bairu ba muntu wena wena. Aho kyaija kitai iwe kugamb'oti, ‹Muraba begeleere?› » 34Yesu abahorora ati, «Nimbagambira amazima, buli omoi akora obufu aba mwiru wabwo. 35Omwiru taba mwana muzarwa ebiro byona; omwana n'iwe aba mwana muzarwa ebiro byona. 36Kityo k'Omwana arabashoboza kuba begeleere, muraba begeleere kwokwokwo. 37Nimanya okwo muba baana ba Aburahamu. Kandi okwo nimuhiga kunyita, ahakuba ebigambo byange tibilikubataha. 38Inye ebyo naboine ahali Tata nibyo ndikubagambira, nainywe ebyo muhuliire ahali isheinywe mubikore.» 39Bamushubamu bati, «Tataichwe aba Aburahamu.» Yesu abagambira ati, «Kamwakubaire muli baana ba Aburahamu mwakukozire ebyo Aburahamu yakozire. 40Kyonkai mbwenu inye abagambiire amazima ago nahuliire ahali Ruhanga, nimuhiga kunyita. Ebyo Aburahamu tiyabikozire. 41Ebyo isheinywe yakozire nibyo mulikora.» Bamugambira bati, «Ichwe tituba baana ba busiyani; twinai Isheichwe omoi, n'iwe Ruhanga.» 42Yesu abagambira ati, «Kuba Ruhanga ali Isheinywe, mwakungondize, aha rw'enshonga nzarwa Ruhanga mara nkaruga ahali wenene. Inye tinaizire aha bwange, wenene n'iwe yantumire. 43Kubaki ebyo ndikugamba mutalikubishobokerwa? Timulikushobokerwa aha rw'enshonga ebigambo byange nibibashasa kamulikubihulira. 44Isheinywe ni Sitani, mara nimugonza kukora ebyo isheinywe ogwo alikwenda. Manya kwema akarai kona aba mwisi, n'amazima tagagonza n'akake, taba wa mazima. Abeiya, agamba okwo ashangwa ayemire, enshonga aba w'ebishuba, mara aba ishe wa bona abagamba ebishuba. 45Inye timulikunyikiliza aha rw'enshonga nimbagambira amazima. 46Okwo muli alikungamba okwo ndakozire obufu n'ohai? Kandaba ningamba amazima kubaki mutalikunyikiliza? 47Omuntu ashangwa ali wa Ruhanga, n'ebigambo bya Ruhanga abihulira. Ekyo mutalikuhulilira bigambo ebyo manyasi timuli ba Ruhanga.» 48Abayahudi bashubamu Yesu bati, «Tituli mu mazima katulikugamba okwo oli Musamaria mara oinaimu eisitani?» 49Yesu abahorora ati, «Inye tinyina sitani; inye ninkunisa Tata, kandi inywe timulikunkunisa. 50Mara okwo tikugir'oti n'inyehigira ekitinwa ekyange; haliho omoi alikukihiga, mara n'iwe alikundamulira. 51Nimbagambira amazima, k'omuntu alyekomya ebigambo byange, ogwo taliziza kufa.» 52Abayahudi bamugambira bati, «Mbwenu twamanya okwo oinaimu eisitani. Aburahamu akafa, n'abarangi bafa; iwe noshuba nogamba oti, ‹Omuntu alyekomya ebigambo byange taliziza kufa?› 53Iwe washaga isheichwe Aburahamu ayafire? N'abarangi bakafa! Nolenga oli ohai iwe?» 54Yesu abagarukamu ati, «Kandaba n'inyeha ekitinwa, aho ekitinwa kyange kya bushai. Ekitinwa ninkihabwa Tata, owo mulikugamba okwo ali Ruhanga wanyu. 55Kyonkainu timumumanya; kandi inye nimummanya. Kanakuba ngambire okwo ntalikumumanya, nakubaire ndi mugambi w'ebishuba nka inywe. Kyonkai nimumanya n'ebigambobye nimbyekomya. 56Isheinywe Aburahamu yashemelerwaga ekiro kimoi kugya akambona; mara akambonakwo yashemelerwa.» 57Aho Abayahudi bamugambira bati, «Tokagobize myaka makumi gatanu, Aburahamu wamubon'otai?» 58Yesu abagambira ati, «Nimbagambira amazima, Aburahamu athakabaireho, inye nsingiire.» 59Baronda amabare kugamuteza, kyonkai ayesheleka, aruga Rwensinga.
Copyright
Learn More
lug_Latn zho_Hant eng_Latn